《题竹友轩》
宋代·陈棣

长夏苦炎热，开轩除郁蒸。
檐前鸟雀喧，朝旭上朱甍。
席间裁函丈，诗书浩纵横。
盘礴环堵间，幽独怀友生。
古人在黄卷，千载使我倾。
出门窥物变，草木各鲜荣。
青青墙东竹，见汝忽眼明。
爱玩不能忘，移根傍轩盈。
俯仰与竹俱，定交见深情。
不是无朋友，此君水玉清。
风吹万籁响，寒梢韵竽笙。
我独哦其间，诗作秋虫鸣。
琅玕亦有实，期汝向秋成。
凤凰何时来，翽翽翔我庭。

作者简介：宋处州青田人，字鄂父。陈汝锡子。以父荫为桐川掾，官至潭州通判。其诗于南渡之初，已先导宋季江湖之派，大都平易近情，不失风旨。有《蒙隐集》。